Jeopardy!

Regler

Det er to hovedrunder og en finalerunde. I hovedrundene kan de tre deltakerne velge blant seks ulike kategorier og fem verdier innenfor disse kategoriene. Verdiene avgjør oftest vanskelighetsgraden på spørsmålet. Men det kan hende at den vanskeligste oppgaven er enklere enn de andre. I den norske versjonen var verdiene i den første hovedrunden 100, 200, 300, 400 og 500 kroner. Mens i den andre hovedrunden var verdiene doblet. Det som skiller Jeopardy! fra andre spørreprogram, er at programlederen ikke leser oppgavene formet som et spørsmål, men som et svar og deltakerne må formulere svaret sitt som et spørsmål. For eksempel er oppgaven formulert slik: "Oslo er hovedstaden i dette landet". Da må deltakeren svare: "Hva er Norge?" De tre deltakerne må trykke på en knapp foran seg for å kunne få muligheten til å svare. Svarer man riktig, bli man belønnet med den verdien oppgaven hadde, men svarer deltakeren feil, blir vedkommendes poengsum trukket tilsvarende verdien på oppgaven.
I finalerunden blir de deltakerne med positiv poengsum stilt et finalespørsmål. Denne gangen får deltakerne betenkingstid og de skal skrive ned svaret på en skjerm de har foran seg. Programlederen vil da først spørre deltakeren med lavest poengsum om svaret, og den deltakeren som til slutt har høyest poengsum, vinner og får delta i det neste programmet.

Programmets historie i Norge

I perioden 1994 til 2000 gikk en norsk versjon av programmet på TV 2. Første gangen programmet ble vist var 7. november 1994. Totalt ble det laget 914 episoder av dette programmet på TV 2. Siste episode ble vist den 30. juni 2000. Den første programlederen var Jens Brun-Pedersen. Han ledet programmet 430 ganger. Han sluttet som programleder vinteren 1996, fordi han ønsket mer i lønn. Han ble så erstattet av Holmgang-programlederen Nils Gunnar Lie, som ledet 130 programmer. I 1997 overtok så Trygve Rønningen som ny programleder.
Han ledet programmet 360 ganger på TV 2. Totalt betalte TV 2 ut ca. 14 millioner kroner i premier. Den høyeste førstepremien i et program var 43 300 kroner. Den laveste 100 kroner. «Jeopardy!» hadde ukentlig oppunder 300 000 seere. Programmet ble vist på TV 2 hver ukedag, mandag til fredag, klokken 1900, men i det siste året ble det kun vist lørdager. Det var også laget flere episoder hvor kjendiser deltok, blant andre Davy Wathne, Knut Lystad og Erling Kagge.  
I 2004 prøvde TVNorge å sende en ny runde med Jeopardy. Denne gang var programlederen Hans Christian «HC» Andersen. Men programmet ble ingen suksess; gjennomsnittlig var det bare litt over 40 000 som så programmet. En av grunnene kan ha vært at ble sendt samtidig med Dagsrevyen på NRK. Det gjorde det også da det gikk på TV2.

Andre versjoner

Programkonseptet ble solgt til flere land, hvor det ble egne spørsmål og egne programverter. I noen tilfeller ble det også noen regelendringer.
I Sverige ble programmet en skikkelig suksess da det gikk på den svenske TV-kanalen TV4 fra 1991 til 2006. Det er fremdeles mulig å spille den svenske versjonen via TV-kanalens hjemmesider, men det er usikkert når det vil komme tilbake på TV-skjermen. I Sverige ble det også innført noen spesialregler som at det frem til 2005 kun var mulig å vinne konkurransen fem ganger og kun være deltaker én gang. Denne regelen ble opphevet.
I Danmark ble programmet også en suksess da det gikk på den danske TV-kanalen TV2 i perioden 1995–2005.
I Slovakia og Russland sendes fortsatt programmet på TV.